
Annotatsiya: Maqolada evfemik va disfemik birlilarning chogʻishtirma tilshunosligida tadqiqot obyekti sifatidagi oʻrni xususida soʻz boradi. Unda rus va boshqa tillar tarjimashunosligi va chogʻishtirma tilshunosligida evfemizm va disfemizmlar talqini oʻzbek tarjimashunosligi va chogʻishtirma tilshunosligi talqini diapazonidan kengroq ekanligi ma’lum boʻladi. Oʻzbek chogʻishtirma tilshunosligida iks-femizmlar yuzasidan, asosan, ingliz, rus, fransuz, xitoy va nemis tillari bilan muayyan darajada tipologik talqinlar amalga oshirilganligi ochib beriladi. 

Abstract: This article examines the role of euphemistic and dysphemistic units as objects of study in comparative linguistics. It is shown that the interpretation of euphemisms and dysphemisms in Russian and other languages, as well as in comparative linguistics, is broader than in Uzbek translation and comparative linguistics. It is revealed that typological interpretations of euphemisms have been conducted to a certain extent in Uzbek comparative linguistics, primarily with English, Russian, French, Chinese, and German. 

Аннотация: В статье рассматривается роль эвфемистических и дисфемистических единиц как объекта исследования в сравнительном языкознании. Показано, что интерпретация эвфемизмов и дисфемизмов в русском и других языках, а также в сравнительном языкознании шире, чем в узбекском переводоведении и сравнительном языкознании. Выявлено, что в узбекском сравнительном языкознании в определённой степени проводились типологические интерпретации эвфемизмов, в основном с английским, русским, французским, китайским и немецким языками. 

Chog‘ishtirma tilshunoslikda bu ikki hodisani oʻrgangan olim sifatida N. Joʻrayevani koʻrsata olamiz. U fransuz va oʻzbek tillarida evfemizmlarning oʻrni, ularning mohiyatini koʻrib chiqib, bu ikki tilda evfemizmlar madaniyat jihatdan tubdan farq qilishini taʼkidlaydi. Biroq quyidagi misollar orqali mushtarak madaniy belgilarini namoyon qiladi: “Oʻzbek xonadonlarida ayollar oʻz turmush oʻrtoqlarini boshqalarning oldida ismi bilan atab chaqirishlari erish, hatto, uyat deb qaralgani bois, “dadajonisi” (père de mes enfants), “turmush oʻrtogʻim” (compagnon de ma vie), “jufti halolim” (mon couple) kabi evfemizmlar paydo boʻlgan. Shu bilan birga, oʻzbek madaniyatiga koʻra erkaklar ham oʻz ayollarini “oyijonisi” (mère de mes enfants), “rafiqam” (mon épouse) “ayolim” (ma femme) kabi soʻzlar bilan ataydilar. Bu kabi maʼnolarda ifodalash oʻrinlarida fransuz erkaklari “ma belle” (моя прекрасная), “ma chérie” (дорогая), “mon coeur” (мое сердце) soʻzlaridan foydalanishadi” [Жўраева Н. Ш., 2022: 197]. 
Ishning ahamiyatli tomoni shundaki, muallif fransuz tilida disfemizm tushunchasi alohida tadqiq obyekti boʻlmaganligini taʼkidlaydi. Biz ingliz tili borasida shu fikrni tasdiqlagan edik. Tadqiqotchi А. N. Rezanovaning “axloqiy me’yorlarga zid tushuncha” sifatida baholaganligini sabab qilib koʻrsatadi va “Disfemizm tushunchasining fransuz tilshunosligida oʻrganilishini tadqiq qilganimizda olimlar tomonidan bu tushunchaning “dabdabali soʻzlar”, “jarangdor soʻzlar”, “qoʻpol soʻzlar”, “qoʻrs soʻzlar”, “haqorat va tahqirlar”, “til tajovuzlari” kabi variantlarda oʻrganilganligining guvohi boʻldik” [Жўраева Н. Ш., 2022: 198], deydi. 
Chogʻishtirma tahlildan qoniqmagan N. Joʻrayeva oʻzining boshqa maqolasini faqat fransuz tilshunosligidagi disfemizmlarning semantik xususiyatlariga bagʻishlab, bu masala ochiq qolganligiga qaramay, mavjud tasniflarga koʻra fransuzcha disfemik birliklarni alohida tahlilga tortadi [Жўраева Н., 2022; 50]. Unda Pyer Giro hamda Kasas Gomeslarning disfemik lingvistik vositalariga koʻra tasnifiga oʻz fikrlarini bildirib, fransuzcha disfemik vaziyatlardan misollar keltiradi. Gap shundaki, Pyer Giro oʻzining “Disfemizmning morfosemantika modeliga asoslangan semantik-leksik yondashuvlari” [Guiraud Pierre, 1969: 87] nomli ishida ham, Kasas Gomes oʻzining “Evfemizm va disfemizmning lingvistik metodlarini tasniflash boʻyicha yondashuvlari” [Casas Gόmez, Miguel, 1986: 112] nomli ishida ham disfemizmning lingvistik vositalarini ikki darajaga boʻlganlar. Bular rasmiy, aynan, har xil lingvistik vositalar, masalan, fonetik, morfologik, sintaktik komponentlar; ishora darajalaridir. N. Joʻrayeva ana shu ishora darajasi xususida ilmiy xulosalarini bayon etib, “fransuzcha birliklarda uning ichiga kiruvchi paralingvistik daraja, inonatsiya, mimika kabi belgilarga ega misollar bilan tahlil qiladi. Bu esa fransuz tilida disfemik kayfiyat uygʻotuvchi birliklar ingliz tilidagidek tabuni toʻgʻridan toʻgʻri ifoda etishdan ancha yashirin, birmuncha madaniy, koʻproq imo-ishoralar, ohanglar orqali ifoda etilishga intilish mavjud ekanligini koʻrsatadi. Muallif fransuzlarda bu birliklarning kelib chiqish sabablari hatto oʻrganilmagan” [Жўраева, Н., 2023: 61] degan xulosaga keladi. 
Evfemizmlarning chogʻishtirma tipologiyasi nemis va oʻzbek tillariaro ham tadqiq etilgan. Unda nemis va ingliz tillari ham evfemizm va evfemistik iboralarga juda boy ekanligi, turli maʼnolar implitsit tarzda ifodalanishi tahlil qilinadi. Evfemizmlar nafaqat nutq jarayonida yoki badiiy adabiyotda qoʻpol, uyat soʻzlarni boshqa yumshoq, chiroyli soʻzlar bilan almashtirishda, balki “rasmiy yoki diplomatik hujjatlardagi baʼzi soʻzlar, soʻz birikmalari, atamalar, iboralarning oʻrnida” [Холияров Л. Т., 2022] ishlatilishi misollar orqali koʻrsatilib beriladi. 
Xitoy va oʻzbek tillarida ham evfemizm chogʻishtirma tahlil obyekti boʻlgan. Sh. Q. Shamsiyeva xitoy va oʻzbek tillaridagi maishiy mavzudagi evfemik birliklarni lingvomadaniy jihatdan koʻrib chiqadi va ulardagi umumiyliklarga eʼtibor qaratadi. Oʻlim, kasallik, kasb, jinsiy hayot, keksalik, oila kabi tushunchalar bilan bogʻliq evfemik birliklar sharqona madaniyatni oʻzida mujassam etgani sababli koʻplab tasnifiy belgilari ham bir-biriga yaqinligi ishda oʻz aksini topadi. “Mazkur tillardagi evfemik vositalar ifoda mavzusiga koʻra ham bir-biriga yaqin va oʻxshash” [Шамсиева Ш. Қ., 2020: 21]. 
Tadqiqotchi masalaga texnik yondashib, statistika metodidan samarali foydalangan. Xususan, “xitoy tilida oʻlim bilan bogʻliq tushunchalarni ifodalovchi 750 ga yaqin, jinsiy hayot bilan bogʻliq tushunchalarni ifodalovchi 520 dan ortiq, ishsizlik va obroʻsiz kasb bilan bogʻliq tushunchalarni ifodalovchi 168 ta, keksalik va yosh bilan bogʻliq tushunchalarni ifodalovchi 20 dan ortiq evfemizm borligi, oʻzbek tilida esa oʻlmoq tushunchasi bilan bogʻliq 370 ta, jinsiy aloqa tushunchasini ifodalaydigan 150 ga yaqin, tugʻmoq tushunchasiga oid 30 dan ortiq evfemizmlar borligi”, shuningdek, “. . . xitoy tilidagi evfemizmlarning 312 tasi keltirilgan boʻlib, ulardan: 14 tasi 1 boʻgʻinli, 140 tasi 2 boʻgʻinli, 48 tasi 3 boʻgʻinli, 91 tasi 4 boʻgʻinli, 16 tasi 5 boʻgʻinli va 6 tasining 6 boʻgʻinli ekanligi aniqlandi” [Шамсиева Ш. Қ., 2020: 22]. Bunday yondashuv asosida ikki tilning mazkur nutqiy birliklardan foydalanish darajasining muayyan kartinasi hosil boʻladi. Jumladan, oʻlim bilan bogʻliq tushunchalar xitoy tilida oʻzbek tiliga nisbatan koʻproq ekanligini kuzatish mumkin. 
S. Xajiyev evfemizmlarning hozirgi oʻzbek, fransuz, ingliz tillaridagi funksional semantik xossalarini oʻrganib, uning badiiy asarlarda koʻroq uchrashini, rasmiy va diplomatik hujjatlarda esa ishlatilmaganligini, biroq hozirgi davrga kelib vaziyat oʻzgarganligini aytadi [Хажиев С., 2019: 125]. Madaniy muloqot rivojlanishi natijasida evfemizmlarni qoʻllash odatiy hol boʻlib qolganligini taʼkidlaydi va oʻzbek, fransuz va ingliz tillaridagi oxirgi oʻn yil mobaynida qoʻllanilgan rasmiy va diplomatik matnlardagi evfemizmlardan misollarni tahlil qiladi. 
Evfemizmlar tipologiyasining rus va o‘zbek tillariaro tadqiqi ham 2022-yil Y. A. Sattarovaning ishida o‘z aksini topgan. Unda turli tizimdagi milliy-madaniy xususiyatlari aniqlashtirilib, mazkur birliklarning leksikografik muammolariga urg‘u berilgan. “Rus tilida 700 va o‘zbek tilida 1500 birliklardan iborat evfemistik nomlar korpusini tahlil qilish natijasida 16 ta funksional-semantik guruhlar” [Саттарова Е. А., 2022: 18] aniqlangan. Ikki tilning nutq va xulq-atvor jihatidan o‘xshashligi qayd etilgan. Biroq tadqiqotda o‘zbek va rus tillarining turli tizimlarga tegishli ekanligiga qaramay, ko‘proq umumiy belgilarini namoyon etishga urinish kuzatiladi. Masalan, mavzuiy guruhlari – kishilarning o‘zaro munosabatlari, balog‘at davri, fiziologik jarayon, yetimlik, axloqsizlik, inson tana a’zolaridagi tabiiy nuqson, qamoqxona, axloqiy nuqsonlar, moddiy kamchiliklar, ruhiy va jismoniy kasalliklar, g‘ayritabiiy voqelik, keksalik, o‘lim, hayvon, haqorat doirasida ikki tilning evfemistik tabiati kesishuviga ahamiyat beriladi. Umuman olganda, bu mavzular barcha tillarda evfemik tabiatli bo‘lishini nazarda tutib, shuni aytish mumkinki, o‘zbek va rus tillarining xususiy jihatlari ham mavjud. 
Oʻzbek tilshunosligida disfemizm (kakofemizm), xuddi vulgarizm, varvarizm kabi salbiy hosila maʼnoli birliklar kabi siyosiy diskurs hamda OАV tilidagi oʻrni tadqiq manbayi boʻlmagan. Sababini madaniy muloqot meʼyorlaridan izlash, mazkur birliklarni davr illatlariga munosabat, siyosiy yetuklik va kinoyaga moyillik bilan baholash lozim. Chunki ular, odatda, badiiy adabiyotda, madaniy muloqot muhitida odob nuqtayi nazaridan qoʻllanilishi cheklangan birlik sifatida qaralgan. 
Disfemizmlarni alohida guruhga ajratish, vulgarizm va argodan farqlash qiyin, chunki bu guruhlarning leksik tarkibi toʻla mos kelishi mumkin, lekin farqlar leksik qiymatida emas, balki nutqda foydalanilish darajasi, maqsadi va oʻrnidadir. Disfemizmlar, asosan, haqorat, soʻkish, qargʻish bilan chegaralanadi. “Haqorat, keng maʼnoda soʻkinish sifatida turli shakllarda: bolalarcha hazil-mazaxdan tortib to haqorat va qargʻishgacha boʻlishi mumkin. Ammo ularning barchasi odatda inkor etish, qabul qilmaslik yoki xafa qilish, kamsitish mazmuniga ega, ular muloqot sherigining salbiy bahosiga asoslangan. U muloqot muhiti hisobanadi” [Федорова Л. Л., 2004: 225]. 
O. D. Pastuxova ham vulgarizm va disfemizmlarni boshqa-boshqa hodisalar sifatida ajratadi:
“1. Birinchisi tilning leksik vositalar tizimiga, ikkinchisi – nutqiy hodisa tizimiga kiradi;
2. Vulgarizmlar disfemizm sifatida odatiy vazifa bilan birga ular boshqa funksiyalarni ham bajarishi mumkin – bu subyektning propozitsional maqsadiga, suhbatdoshining kooperativ darajasiga va umuman nutq vaziyatiga bogʻliq” [Пастухова О. Д., 2016: 330]. 
Bu hodisani tillararo oʻrganishda quyidagicha xulosaga kelish mumkin: yevropa tillarida turli sohalarda, ayniqsa, siyosiy diskursda, va hattoki, koronavirus mavzusidagi OАV tilida qoʻllanilgan disfemizmlar ilmiy munozara mavzusiga aylangan. Oʻzbek tilida esa bu birliklardan oʻquvchida voqelik yoki shaxs haqida kuchaytirilgan salbiy taassurot qoldirish uchun koʻproq badiiy adabiyotda foydalanilganligi va uning tadqiqi ham shu doirada boʻlganligiga guvoh boʻlamiz. 
Shu maʼnoda, oʻzbek tilshunosligi bilan yevropa tilshunosligi orasida disfemizmni oʻrganish, ilmiy talqin qilish borasida katta farq boʻlmay, ularda faqat davriy nuqtayi nazardan tafovut borligini xulosa qilish mumkin. 
Oʻzbek tilida bunday erkinlik ichki madaniyat bilan shakllanib, oʻzbek xarakteridagi bunday belgilar faqat soʻzlashuv nutqida va qisman badiiy adabiyotlarda foydalanish bilan chegaralanib qolinadi. Shu oʻrinda tadqiqotchi Y. F. Bex “Zamonaviy ingliz tilidagi yozuvchilarning disfemizm va vulgarizmlardan foydalanishi oqlanadimi yoki bu muallifning koʻchimlaridan, va umuman, yozish boyligining soddalashtirilgan oʻrnini bosishdan boshqa narsa emasmi” [Бех Е. Ф., 2017: 138] deya haqli savolni oʻrtaga tashlaydi. Zero, muallifning etnik madaniyat belgisi uning nutq birliklaridan foydalanishida oʻz aksini topadi, deb qabul qilib kelganmiz. Biroq Y. F. Bex va boshqa gʻarb tadqiqotchilari yevropa madaniy nuqtayi nazari bilan buni yoqlaydilar: “disfemizmni oddiy muloqot oʻrnida kamsitish va haqorat qilish uchun ishlatiladigan stilistik figura deb qayd qilishadi. Yozuvchining ijobiy emas, balki salbiy stilistik rang berishidir. Adabiyotda bu koʻchim baʼzi lirik qahramonlarning boshqalarga maʼqul boʻlmagan munosabatini qoʻpol, tushkunlikka tushiruvchi, kamsituvchi tarzda yetkazadi, xolos” [Etymology dictionary], deydi. 
Oʻzbek milliy tilida ijod qiluvchi adiblar qahramon tilini ham oʻquvchiga bepardoz namoyish qilmaydi, salbiy qahramonning ogʻziga ham faqat pardalangan soʻzlarni “soladi”, uni ham, kim va qanday odam boʻlishidan qatʼi nazar, milliy ibo va andishadan xoli koʻrmaydi, tilning kir tomonini koʻrsatmaydi. Y. F. Bexning fikricha esa “badiiy asarlarda disfemizmning qoʻllanishi maqsadga muvofiqligi haqidagi savolga qarshi tanqidchilar va oʻquvchilarning fikrlari munozarali ekanligini, masalan, Shotlandiya yozuvchisi Jenni Faganning “Panoptikon” romani har xil haqoratli iboralar bilan liq toʻla ekanligini, biroq bu muallif tomonidan mohirona ishlatilgan har xil haqoratlar tufayli oʻquvchidan yuqori baho olishiga erishganini yozadi. Maʼlum boʻlishicha, oʻquvchi zamonaviy adabiy asar sahifalarida mashhur qargʻishlarni qayta kashf etishga qiziqar emish” [Бех Е. Ф., 2017: 138]. 
Bunga qiziqish ommaviy saviya bilan belgilanishini ta’kidlash joiz. Disfemizatsiya koʻproq zamonaviy soʻzga erkin qatlamdagi jamiyatda sunʼiy “man etish” madaniyatining mavjud emasligi, shuningdek, oʻz nutqini yanada jonli va taʼsirchan qilishga intilish yoki aholining turli qatlam vakillari uchun afzal hisoblangan nutqqa yaqinlashish istagining yoʻqligi bilan bogʻliq. “Oʻzbek tilida uning oʻrnida “inson aql-zakovatining oliy formasi”, “qaymogʻi”, voqelikning pardozlangan, “parda ichiga olingan”, beozorlashtirilgan, yumshatilgan obrazli ifodasi” [Омонтурдиев А. Ж., 2006: 13] – evfemizmlardan, askiya va payrovlardan foydalaniladi. 
Xulosa oʻrnida shuni aytish mumkinki, a) oʻzbek tilining iks-femik birliklari, asosan, ingliz, fransuz, xitoy va nemis tillari bilan qiyosiy-chogʻishtirma tilshunoslik va tarjimashunoslikda muayyan darajada tadqiq qilingan. Rus tili birliklari bilan tipologik tadqiqi amalga oshirigan bo‘lib, tarjima masalalari ochiq qolgan; b) qiyosiy-chogʻishtirma tilshunoslikda koʻproq nutqiy birliklarga boy tillar (xitoy, fransuz) bilan muqoyasa qilinsa, tarjimashunoslikda rasmiy, obrazsiz tillar (ingliz, nemis) bilan, yaʼni iks-femik birliklarni tarjima qilish muammo boʻlgan tillar bilan birga oʻrganiladi; d) oʻzbek qiyosiy-chogʻishtirma tilshunosligi va tarjimashunosligida tipologik yondashuv rus va boshqa tillardagi tipologik yondashuvdan ancha orqada ekanligi maʼlum boʻladi. Bu masalaning turli aspektdagi tadqiqi dolzarblik kasb etadi; e) oʻzbek chogʻishtirma tilshunosligida statistik oynalar kam uchraydi. 

